แผ่นดินอเมริการ้อนระอุ! ลุกฮือประท้วงปธน. “ทรัมป์” อีกรอบ
แผ่นดินอเมริการ้อนระอุ! ลุกฮือประท้วงปธน. “ทรัมป์” อีกรอบ
11 พ.ย. 2559

ผู้สื่อข่าวรายงานว่า ประชาชนนับหมื่นร่วมเดินขบวนประท้วงบนท้องถนนทั่วสหรัฐฯ เป็นวันที่สอง เพื่อแสดงพลังต่อต้านชัยชนะของนายโดนัลด์ ทรัมป์ ในศึกเลือกตั้งประธานาธิบดี โดยบางพื้นที่อาจลากยาวไปจนถึงสุดสัปดาห์ ขณะที่ โอบามา ผู้นำคนปัจจุบันระบุประชาชนมีสิทธิ์ประท้วงในแนวทางสันติ แต่ขอให้ตระหนักถึงประเทศชาติเป็นสำคัญ
โดยหนึ่งวันหลังจากผู้ชุมนุมหลายหมื่นคนรวมตัวกันบนท้องถนนตามเมืองต่างๆ ของสหรัฐฯ อย่างน้อย 10 เมือง ได้เกิดการประท้วงรอบใหม่ในวันที่ 10 พ.ย.59 ตามเวลาท้องถิ่น เริ่มตั้งแต่นิวออร์ลีนส์ไปจนถึงซานฟรานซิสโก ซึ่งผู้ประท้วงราว 100 คนเดินขบวนจากทำเนียบขาวไปยังโรงแรมทรัมป์ อินเตอร์เนชันแนล พร้อมตะโกนคำว่า “love Trumps hate.”
ขณะที่ในซานฟรานซิสโกมีนักศึกษากว่า 1,000 คน พร้อมใจกันลุกออกจากห้องเรียนและเดินขบวนผ่านย่านการเงินของเมือง โบกธงสีรุ้งซึ่งเป็นตัวแทนของเลสเบียน, เกย์, พวกรักร่วมเพศและคนข้ามเพศ รวมถึงโบกธงเม็กซิกันและป้ายข้อความด่าทอทรัมป์ ส่วนนักศึกษาหลายร้อยคนของมหาวิทยาลัยเทกซัส ในซานมาร์กอสใช้มหาวิทยาลัยเป็นสถานที่ประท้วงทรัมป์ โดยหลายคนแสดงความกังวลว่าเขาจะละเมิดสิทธิพลเมืองชนกลุ่มน้อยและกลุ่มบุคคลที่มีความหลากหลายทางเพศ
นอกจากนี้บริเวณที่สาธารณะวอชิงตันสแควร์ของนิวยอร์กมีประชาชนหลายร้อยคนรวมตัวกันประท้วงต่อต้านทรัมป์ โดยสถานที่แห่งนี้อยู่ห่างจากอาคารทรัมป์ทาวเวอร์แค่ราวๆ 5 กิโลเมตร
ทั้งนี้ ตำรวจต้องวางแนวรั้วรักษาความปลอดภัยรอบๆ โรงแรมใหม่ของนายโดนัลด์ ทรัมป์ ว่าที่ประธานาธิบดีสหรัฐฯ ในวอชิงตันและวางแนวบล็อกคอนกรีตป้องกันอาคารทรัมป์ ทาวเวอร์ ในนิวยอร์ก ขณะที่เหล่านักศึกษาทั่วประเทศจัดประท้วงต่อต้านชัยชนะในศึกเลือกตั้งของเขาเป็นวันที่สอง
โดยผู้ประท้วง เปิดเผยว่า มีแผนชุมนุมต่อต้านทรัมป์กำหนดไว้ที่สวนสาธารณะยูเนียนสแควร์ของนิวยอร์ก ซิตี เป็นคืนที่สองติดต่อกัน และฝ่ายจัดยังเรียกร้องผู้ประท้วงเข้าร่วมกิจกรรมเคลื่อนไหวตามเมืองต่างๆ อาทิ วอชิงตัน ดี.ซี., บัลติมอร์, มหาวิทยาลัยวิสคอนซิน และที่อื่นๆ
ขณะที่มีข้อความโพสต์บนสื่อสังคมออนไลน์ของแกนนำว่า การชุมนุมบางพื้นที่อาจลากยาวเข้าสู่ช่วงสุดสัปดาห์ และยังเรียกร้องให้มีการประท้วงในวอชิงตัน ดี.ซี. ระหว่างพิธีสถาปนาประธานาธิบดีวันที่ 20 มกราคม ปีหน้าด้วย
อนึ่งก่อนหน้านี้มีเหตุการณ์ประท้วงอย่างน้อย 10 เมืองในวันที่ 9 พ.ย. โดยผู้ประท้วงหลั่งไหลขึ้นไปอยู่เต็มท้องถนนสายต่างๆ ในย่านกลางเมืองแมนฮัตตัน และพากันเดินขบวนมุ่งหน้าไปยังอาคารทรัมป์ ทาวเวอร์ หลายคนร้องตะโกนว่า “ไม่ใช่ประธานาธิบดีของเรา” และประณามโวหารระหว่างหาเสียงของเรา เกี่ยวกับคนเข้าเมือง มุสลิมและกลุ่มอื่นๆ
โดยในคืนวันที่ 9 พ.ย. การประท้วงในลอสแองเจลิสและโอกแลนด์ มลรัฐแคลิฟอร์เนียมีผู้เข้าร่วมได้หลายพันคนและมากกว่า 10 คนถูกตำรวจลอสแองเจลิสควบคุมตัวหลังพวกผู้ชุมนุมพยายามปิดกั้นทางแยกหลักของถนนหลวงสายหนึ่ง โดยผู้ประท้วงในโอกแลนด์ก็ปิดกั้นถนนเช่นกัน รวมถึงปาวัตถุสิ่งของเข้าใส่ตำรวจ และทุบกระจกด้านหน้าร้านค้า ส่วนเจ้าหน้าที่ตอบโต้ด้วยการฉีดสารระคายเคืองเข้าใส่ผู้ชุมนุม
นอกจากนี้ผู้ประท้วงยังรวมตัวกันประท้วงที่ชิคาโก, ฟิลาเดลเฟีย, บอสตัน, พอร์ทแลนด์, ออริกอน, ออสติน มลรัฐเทกซัส, ซีแอตเทิล ฟีนิกซ์ และพื้นที่อ่าวของซานฟรานซิสโก